Santpedor tramita la denúncia d´un veí per un cas d´estafa per Internet - Regió7 :: El Diari de la Catalunya Central
Santpedor tramita la denúncia d´un veí per un cas d´estafa per Internet
REDACCIÓSANTPEDOR La Policia Local de Santpedor ha tramitat la denúncia per estafa d'un santpedorenc afectat pel cas AMMY, una plataforma d'Internet que cobra per resoldre problemes provocats per la presència de virus als ordinadors. Hi ha constància de més persones afectades al poble.
En tots els casos, els afectats han rebut trucades telefòniques d'individus que es fan passar per agents de Microsoft alertant-los de la presència de virus o de hackers als ordinadors i oferint-se per resoldre el problema, feina que cobren a través de la targeta de crèdit.
La plataforma AMMY accedeix a través de la instal·lació d'un suposat programa antivirus que les víctimes s'instal·len al PC seguint les instruccions que reben per telèfon. El següent pas és sol·licitar l'accés a l'aparell, de manera que poden consultar i utilitzar dades, i contrasenyes. Els estafadors cobren a través de targeta (200 euros), però poden obtenir dades bancàries per aconseguir més diners.